દિગ્વિજયસિંહને તેની પત્ની રાજેશ્વરીબા પર ભરોસો ન બેઠો. બંને સંતાનોને સારા રસ્તે વાળનાર ભાસ્કર પોતાના ઘરમાં ખાતર પાડી રહ્યો છે તેમ સાંભળ્યું ત્યારે તેને વિશ્વાસ બેસતો ન હતો. પત્ની સાચી હોય તો ? ભાસ્કર પોતાનું ગળું કેવી રીતે કાપી શકે ? સાંજે ભાસ્કર આવ્યો ત્યારે અણગમાની પાતળી રેખા ન અંકાય તેની તકેદારી રાખી. તે ઉપર ગયો. તે નીચે ધૂંધવાતા આંટા મારતા રહ્યા. એક વાર તો ખીંટીએ ભરાવેલી સોને મઢેલી કટાર સામે જોવાઈ ગયું. પણ વળતી પળે હલકો વિચાર લાવવા બદલ મનને ધમકાવ્યું. બાઈ રોજની માફક ચા દઈ આવી.